หุ้นเช้าย้ำแดนลบ 11-13 จุด
ตลาดหุ้นไทยเปิดภาคเช้าไหลในแดนลบทิศทางเดียวกับภูมิภาคเอเชีย
16 เม.ย. 2553

ตลาดหุ้นไทยเปิดภาคเช้าไหลในแดนลบทิศทางเดียวกับภูมิภาคเอเชีย
ตลาดหุ้นไทยเปิดภาคเช้าไหลในแดนลบทิศทางเดียวกับภูมิภาคเอเชียตั้งแต่ตลาดหุ้นนิเกอิของญี่ปุ่น ฮั่งเส็งของฮ่องกง ตลาดหุ้นไต้หวัน หรือตลาดหุ้นออสเตรเลีย ซึ่งเป็นเพราะจีนได้ประกาศมาตรการควบคุมตลาดอสังหาริมทรัพย์ออกมา แม้จะมีข่าวบวกที่อัตราการขยายตัวเศรษฐกิจ (จีดีพี) ไตรมาส 1 ของจีนจะออกมาสูงถึง 11.9% ก็ตาม รวมทั้งกรณีที่สหรัฐเผยตัวเลขผู้ขอรับสวัสดิการว่างงานครั้งแรกในรอบสัปดาห์ที่แล้วที่ปรับตัวขึ้นสวนทางคาดการณ์  แถมราคาสินค้าโภคภัณฑ์อ่อนตัวลง และค่าเงินเยนกลับมาแข็งค่า
แต่ตลาดหุ้นไทยยังคงถูกถล่มหนักจากความอึมครึมการหาทางออกปัญหาการเมือง ทำให้ดัชนีเปิดตลาดมาไหลลึกถึง 13 จุด เทียบจากเมื่อก่อนวันสงกรานต์ดัชนีปิดที่ 760.90 จุด ซึ่งส่วนใหญ่เกิดจากแรงขายหุ้นกลุ่มขนาดใหญ่อย่างพลังงานและธนาคารพาณิชย์
อย่างไรก็ดีเห็นการรีบาวด์ของดัชนีบ้างแต่เป็นไปในกรอบระยะสั้นเท่านั้น ทำให้ดัชนีเคลื่อนไหวในกรอบ 748-750 จุด 
ทั้งนี้ นักลงทุนควรติดตามสถานการณ์การเคลื่อนไหวของกลุ่มผู้ชุมนุมอย่างต่อเนื่อง หลังมีแนวโน้มเพิ่มน้ำหนักและมาตรการการชุมนุมมากขึ้น